ગત ચોમાસામાં નર્મદાના ઉપરવાસમાં, મધ્યપ્રદેશમાં વરસાદ ઓછો પડ્યો. નર્મદામાં પાણીનો સતત આવરો રહેતો હતો તે ઘણો ઘટ્યો. આ સંજોગોમાં ભવિષ્યમાં જળ સંકટની સ્થિતિને ટાળવા માટે જળ સંગ્રહ અને જળ વ્યવસ્થાપનમાં નદીઓને સાફ કરવી, તેને પ્રદૂષિત થતી અટકાવવી, લિકેજ દૂર કરવા, વૉટર રિચાર્જિંગ, રિસાઇક્લિંગ સહિતના આ ઉપાયો વિચારવામાં આવ્યા. ઇઝરાયેલ, દુબઈ, કુવૈતની જેમ આપણે દરિયાનું પાણી મીઠું કરવાનો પ્લાન્ટ નાખી રહ્યા છીએ. ટેન્ડર ફાઇનલ થઈ ગયું છે. ૮૦૦ કરોડનો આ પ્રોજેક્ટ છે. ૨૫ વર્ષના કરાર કરવામાં આવ્યા છે અને એ પાણી આપણને સાડા પાંચ પૈસા પ્રતિ લિટરે પડશે. એ પાણી જોડિયા પાસે નર્મદાની મેઇન લાઇનમાં જોડી દેવામાં આવશે. દરિયાના પાણીને મીઠા કરવાનો ભારતમાં ચેન્નાઈ બાદ આ બીજો પ્રોજેક્ટ બનશે. આવા ડિસેલિનેશન પ્લાન્ટ દહેજ, કચ્છ, સોમનાથ અને ભાવનગર વચ્ચે ઊભા કરવાની સરકારની ભવિષ્યની યોજના છે.